ДиализымкIэ IуэхущIапIэщIэ
Дыгъуасэ къызэIуаха медицинэ IуэхущIапIэм зыщигъэгъуэзащ КъБРм и Iэтащхьэ КIуэкIуэ Юрий. Фигу къэдгъэкIыжынщи, мыр республикэм и 4нэ диализ IуэхущIапIэщ: зыр Нарткъалэ, етIуанэр Бахъсэн къалэм, мыдреитIыр Налшык къалэм дэтщ.
Къыхэгъэщыпхъэщ мы центрым щызэфIах Iуэхутхьэбзэхэр зэрыпщIэншэр, диализым текIуадэ уасэр ОМСм ахъшэ зритын хуей IэнатIэхэм зэращыщыр.
Къатищу зэтет центрыщIэр Iэмэпсымэ лъэщхэмкIэ къызэгъэпэщащ, пэш къэс цIыху пщIырыпщI зэуэ щIэхуэнущ, зэпымычу, жэщмахуэм щэнейрэ зызэблахъуу, лэжьэнущ, сыту жыпIэмэ, иджыпстукIэ диализым хуэныкъуэу цIыху 321рэ республикэм исщ, дяпэкIэ абы хуэныкъуэну зыхуагъэфащэхэм я бжыгъэр 600м нос.
Сэ си гуапэщ ди щIыналъэм мыпхуэдэ IуэхущIапIэхэр къызэрыщызэIуахыр, ахэр IэмэпсымэфIхэмкIэ къызэрызэгъэпэщар. Мы зэманыр апхуэдэщи, узыфэ шынагъуэ зэмылIэужьыгъуэхэм заубгъуащ, абыхэм дазэрыпэщIэтын Iэмал къэдмылъыхъуэу хъунукъым. Псалъэм папщIэ, сыхуейт лышх узыфэр зыпкърытхэм щеIэзэ, щагъэхъуж, иджырей IэмэпсымэхэмкIэ къызэгъэпэща сымаджэщ диIэну. Абы яужь дитщ. Мы центрыр зыухуахэми щылэжьэнухэми сынывохъуэхъу фи къалэнхэм фазэрыпэлъэщын къарурэ Iэмалрэ фиIэну, жиIащ КIуэкIуэм, зэIущIэм хэтхэм захуигъазэу.
ФырэАнфисэ.
